**TEMA: WAT IS SUKSES?**

**TEKSGEDEELTE: SPREUKE 16:1-3**

Ek lees hierdie week die storie van die oom wat R1 miljoen wen in kompetisie. Sy familie is bang dat die nuus so ’n groot skok gaan wees dat die oom ’n hartaanval gaan kry. Hulle vra toe vir die dominee om vir hom te gaan vertel. Die dominee het by die oom gaan kuier, want hulle is al jare lank vriende, Hulle het oor koeitjies en kalfies gesels en uiteindelik besluit die dominee toe om die sakie aan te raak, maar baie diplomaties:

“Oom, sê my, wat sal jy doen as jy vandag hoor dat jy R1 miljoen in ’n kompetisie gewen het?”

Die oom het so ’n rukkie gedink en toe antwoord hy:

“Mmmm, ek dink ek sal die helfte daarvan vir die kerk gee.”

Toe val die dominee dood neer aan ’n hartaanval.....

Die arme dominee, hy kon nie glo wat hy hoor nie! Vir so lank al droom hy oor alles wat hy kan doen as hy net genoeg geld het – en nou gebeur dit! Waaroor droom jy? Wat het jy nodig om suksesvol te wees in jou lewe?

Miskien moet ons eers vir onsself afvra:

* Wat is sukses?
* Wanneer is ek suksesvol?
* Wat vier ek as die suksesse in my lewe?
* Ons is met ons VIERING-fokusjaar besig – wat kan jy vandag vier?

En as ons 5 jaar van nou af weer op VIERING fokus – wat sal jy dan wil vier? Wat sal jy vier oor die 5 jaar van 2014-2019 in jou lewe? Waarin gaan jy suksesvol probeer wees?

’n Aanhaling wat my die laaste ruk baie laat wonder, sê die volgende:

**“Our greatest fear should not be of failure**

**but of succeeding at things in life that don't really matter.”**

**― Francis Chan, Crazy Love: Overwhelmed by a Relentless God**

Waarvoor moet ek die bangste wees in die lewe? Om suksesvol te wees in dinge wat nie saak maak nie.... Gaan ek in 2019 terugkyk en sê: In die laaste 5 jaar was ek suksesvol in die dinge wat regtig saak maak? Of gaan ek trots wees en fokus op goed wat nie eintlik saak maak nie?

Waarop fokus jy op hierdie stadium? Wat probeer jy op hierdie stadium in suksesvol wees?

**Wat maak regtig saak in jou lewe?**

Miskien moet ons bietjie gaan leer by ons ouer mense, soos die omie van die storie... Wat dink mense aan die einde van hulle lewe is die belangrike goed om in suksesvol te wees? Wel, in ’n studie onder ou mense wat sterwend is, het die volgende uitgekom:

**Top 10 ‘regrets’ van mense wat doodgaan:[[1]](#footnote-1)**

1. **Ek het nooit my drome en aspirasies nagejaag nie**

Mense is spyt dat hulle ander mense toegelaat het om hulle lewe se prioriteite te bepaal. Ander mense het besluit waarmee ek besig is en waarop ek fokus....

1. **Ek het te veel gewerk en nie genoeg tyd vir my gesin gemaak nie**

Ek wens ek het met minder goed klaargekom, sodat ek meer tyd met my gesin kom spandeer...

1. **Ek moes meer tyd gemaak het vir vriende**

Wat het ek oor aan die einde? My familie en my vriende.... Wel, as ek hulle nog het.

1. **Ek moes “ek is lief vir jou” baie meer gesê het**

Weet die mense vir wie jy lief is dit?

1. **Ek moes meer gesê het wat ek gedink het in plaas daarvan om terug te hou en spyt te wees**

Ons probeer tog so ordentlik te wees – en dan dra ons verwyte en wrokke en spyt saam met ons rond...

Iemand sê eendag vir my: Weet jy wat is die verskil tussen Hollanders en Afrikaners?

Hollanders is te eerlik om ordentlik te wees en Afrikaners is te ordentlik om eerlik te wees!

1. **Ek moes die groter persoon gewees het en my probleme self opgelos het**

Ons wil tog so graag hê dat ander mense my probleme moet oplos.....

1. **Ek wens ek het kinders gehad**

Party mense kan nie kinders kry nie – en dit verstaan mens. Maar daar is ook mense wat kies om nie kinders te hê nie, want dit kos te veel of dit meng in met my werk of wat ookal. Baie van daardie mense is eendag spyt.

1. **Ek moes meer geld gespaar het vir my ou dag**

Laat ek nie hier begin nie. Soveel mense sit nie genoeg weg nie en dan word hulle in hulle ou dag hulle kinders of die kerkse probleem....

1. **Ek wens ek het die moed gehad om eerlik te lewe**

Soveel mense leef nie eerlik nie. Hulle probeer leef soos hulle dink ander wil hê hulle moet wees. Hulle gee eintlik net voor....

1. **Geluk is ’n keuse. Ek wens ek het dit vroeër besef.**

Geluk is nie afhanklik van jou omstandighede of jou gesondheid of jou wêreld nie. Geluk is afhanklik van jouself.

*(Vir ’n grafiese uiteensetting, sien* [*http://motivationgrid.com/top-10-regrets-dying-people-have/*](http://motivationgrid.com/top-10-regrets-dying-people-have/) *)*

So, wat is sukses vir jou?

Kom ons kyk wat sukses beteken:

SUKSES:

Van Latyn *successus*,

van *succedere* (“om suksesvol te wees”),

van *sub* (“onder”) + *cedere* (“gaan, beweeg”)

→ LETTERLIK: om onder te gaan, om naby te gaan, “come close after”

Sukses beteken letterlik: “om naby iets te volg”, “om onder iets te beweeg”

Wat volg jy in jou lewe? Want dit sal bepaal of jy suksesvol is.

Onder wat beweeg jy? Waarna kyk jy op? Want dit bepaal jou sukses.

Hoor wat sê Spreuke 16:1-3:

Spreuke 16:1-3:

1Mense kan planne maak, maar die finale besluit kom van die Here af.

2Alles wat hy doen, kan vir die mens reg lyk. Die Here weet egter waarom hy dit alles doen.

3Alles wat jy doen, moet jy opdra aan die Here, dan sal jou planne slaag.

Kom ons lees weer vers 3:

3Alles wat jy doen, moet jy opdra aan die Here, dan sal jou planne slaag.

Letterlik staan daar:

***Rol vir die Here jou dade, dan sal jou gedagtes sterk wees.***

DOEN vir die Here, dan sal jou gedagtes vir jou sê dat jy STERK en SUKSESVOL is.

Hoor hoe verduidelik een teoloog sukses[[2]](#footnote-2):

*If you can take what you have and make do with it for God and good,* ***that’s success.***

*If you can’t take what you have and make do with it for good and God,* ***that’s failure.***

Wat is sukses? Dis om wat jy het te gebruik vir God en vir goed.

Wat is mislukking? Dis om wat jy het nie te gebruik vir God en vir goed nie.

Is jou lewe ’n sukses of ’n mislukking? Lewe jy vir God en vir goed?

Want dit is waartoe Nagmaal ons oproep. Nagmaal is die fees waar ons vier dat God suksesvol is, dat die wêreld en die sonde en die duiwel nie kon wen nie – God het gewen! By Golgota het Jesus Christus gewen! Aan die kruis was Jesus Christus suksesvol – Hy het wat Hy het en wie Hy is gegee vir God en vir goed. Nou kan ek myself gee vir God en vir goed.

Sy liggaam is gebreek, sodat my liggaam nie meer vir die sonde gebreek moet word nie, maar vir God gebreek kan word. Vir wie of wat breek jy jou liggaam? Waarvoor maak jy jouself moeg en seer?

Sy bloed is vergiet, sodat my bloed nie meer vir die sonde moet vloei nie, maar vir God kan vloei. Vir wie bloei jy? Vir wat bloei jy?

Nagmaal is die fees wat ons herinner dat ons die hoogste prioriteit is vir God. Ons is vir Hom so belangrik dat Hy sy Seun vir ons laat doodgaan het. Hoe belangrik is Hy vir jou? Is jou lewe ’n sukses? Wat gaan jy doen om die volgende 5 jaar suksesvol te wees? Waaroor gaan jy spyt wees op jou sterfbed?

Amen.

1. <http://dalepartridge.com/top-10-regrets-dying/>

   I never pursued my dreams and aspirations.

   I worked too much and never made time for my family.

   I should have made more time for my friends.

   I should have said ‘I love you’ a lot more.

   I should have spoken my mind instead of holding back and resenting things.

   I should have been the bigger person and resolved my problems.

   I wish I had children.

   I should have saved more money for my retirement.

   Not having the courage to live truthfully.

   Happiness is a Choice, I wish I knew that earlier. [↑](#footnote-ref-1)
2. Sweet, Leonard (2014-09-16). Me and We: God's New Social Gospel (Kindle Locations 1012-1013). Abingdon Press. Kindle Edition. [↑](#footnote-ref-2)